80-jarige vas oor daggaDie sakke dagga wat in Bergville gevind is Foto: SAPD, Facebook Die polisie in KwaZulu-Natal het twee vroue, waarvan een 80 jaar oud is, in hegtenis geneem in verband met die besit van dagga ter waarde van meer as R200 000. “Die Bo-Tugela-grensbeheerpolisie en Ladysmith se misdaadintelligensiespan het Dinsdag ŉ gesamentlike misdaadbekampingsoperasie in die Emmaus-gebied in Bergville uitgevoer,” het kol. Jay Naicker, woordvoerder van die polisie, gesê. “Tydens die operasie is twee vroue, onderskeidelik 25 en 80 jaar oud, in hegtenis geneem op aanklag van die besit van dagga.” Volgens Naicker het die polisie beslag gelê op meer as 162 kg dagga met ŉ geraamde straatwaarde van R230 000. Hulle sal na verwagting binnekort in die Bergville-landdroshof verskyn. “Dwelms vernietig lewens en ons sal alles in ons vermoë doen om dit van die strate af te kry,” het lt.genl. Mmamonnye Ngobeni, provinsiale polisiekommissaris, gesê.